SKRIFTLIG FORESPØRGSEL P-2951/00

af Karl-Heinz Florenz (PPE-DE) til Kommissionen

(12. september 2000)

Om: EU-finansiering af programmet for Oder 2006 i Polen

Det polske parlament skal i september afholde afstemning om finansieringen af Programmet for Oder 2006, et flodprojekt, som skulle indebære, at der udgraves to store nye damme og iværksættes store arbejder for at øge farbarheden på Oder. Miljøgrupper i Polen og Tyskland har udtrykt bekymring over, at der ikke er foretaget nogen miljøindvirkningsvurdering for at sammenligne alternative muligheder, at der ikke har været nogen offentlig høring om de tilgængelige muligheder, og at centrale tekniske undersøgelser stadig er ufuldstændige. Der er ydermere udtrykt bekymring over, at programmet ikke indeholder direkte planer om beskyttelse af naturen i Oderdalen, at flere steder, som kan blive omfattet af Natura 2000, vil blive ødelagt, og at forslagene ikke tager hensyn til mere miljøvenlige muligheder for at mindske risikoen for oversvømmelse.

Kan Kommissionen bekræfte, at eftersom 30 % af den samlede finansiering skal at komme fra EU-fonde, hovedsagelig til forbedring af vandkvaliteten som en vigtig del af programmet, at den har undersøgt, at programmet for Oder 2006 er foreneligt med de eksisterende EU-miljøregulativer og internationale aftaler, så som Ramsar- og Helsinkikonventionerne, som EU er part i?

Hvilke problemer vil opstå, hvis, efter Polens indtræden i EU, programmet for Oder 2006 viser sig at være et brud på artikel 4 i rammedirektivet for vand og på bestemmelserne i direktiverne om habitater og vilde fugle?

Svar afgivet på Kommissionens vegne af Margot Wallström

(13. oktober 2000)

Kommissionen har kendskab til Oder-programmet for 2006 samt til forslaget om anlæggelse af to dæmninger over denne flod og en dæmning over Vistula. Den er ligeledes klar over den store naturmæssige værdi af både den tyske og polske side af Oder-dalen. Dette fremgår af de talrige projekter, Kommissionen har lanceret med henblik på at beskytte værdifulde naturområder i denne egn.

Det medlem af Kommissionen, der er ansvarligt for miljøet, har givet udtryk for bekymring med hensyn til de foreslåede dæmninger og taget spørgsmålet op over for den polske miljøminister. Det er Kommissionens opfattelse på baggrund af EU's fælles holdning til Polen at samtlige nyinvesteringer i ansøgerlandene bør være i overensstemmelse med Fællesskabets regelværk på miljøområdet. Dette indebærer, at beskyttede lokaliteter bør fredes, og at der bør foretages miljørisikovurderinger (VVM) i forbindelse med alle projekter, der falder ind under Fællesskabets VVM-direktiv.

Som følge af den polske regerings beslutning om at iværksætte opførelsen af de pågældende dæmninger har Kommissionens medlem med ansvar for miljøet skrevet til den polske minister og anmodet denne om nærmere tekniske enkeltheder vedrørende dæmningerne og oplysninger om vurderingen af disses miljøvirkninger. På grundlag af disse informationer vil Kommissionen nøje overvåge sagens videre udvikling.

Der vil ikke blive ydet bistand til anlæggelse af dæmninger via Fællesskabets instrumenter til finansiering af projekter før tiltrædelsen, eftersom der ikke er tale om tilskudsberettigede udgifter. Kommissionen har ikke fra polsk side modtaget nogen ansøgning om støtte fra ISPA (strukturpolitisk førtiltrædelsesinstrument) i forbindelse med projekter af denne art.